Stap deur Yorkshire se Raincliffe Woods - Wêreldwyd
Raincliffe Woods bestaan uit net meer as 150 hektaar antieke woude en is die tuiste van baie boomspesies, waaronder die inheemse elshout, haselneut en eshout. In dele van die bos is daar Westerse rooi sederhout, 'n groot Amerikaanse boom. Dié bome met hul wye takke en groot blare gooi skadu oor die woud se vloer en min plante groei onder hulle. Naaldbome en ander uitheemse boomspesies is ook daar aangeplant vir die kommersiële produksie van hout en houtskool.
Sedert die 1950's is 'n groot deel van die bos herplant ná eeue van ontbossing en kommersiële afkappery. Indringerbome word geleidelik uitgedun en inheemse spesies word hervestig deur die Woodland Trust en Raincliffe Wood Community Enterprise.
Op die woudvloer is daar woodrush, mos, sneeuklokkies, blouklokkies en in die vroeë lente pragtige affodille. Vir die fauna-entoesiaste is die boomtoppe vol singende voëls. En as jy saggies loop, kan jy dalk 'n trop takbokke of 'n skaam jakkals raakloop.
Die Raincliffe Woods is te steil en nat vir boerdery, maar dit is die ideale plek om teen opdraandes te oefen of in die modder te stap. Ek het die roete gevolg wat die AA in hul 2017-uitgawe van 50 Walks in North Yorkshire gepubliseer het, maar jy kan ook goeie aanwysings op hulle webwerf kry. Die ± 8 km of 5 myl lange roete het 'n medium moeilikheidsgraad en bestaan uit veldpaadjies en 'n paar baie steil bospaadjies deur die pragtige Yorkshire-landerye en -heuwels. Dit gaan ook verby Throxenby Mere waar jy op bankies kan sit en rus.
Die woud en wandelpaaie is elke dag oop vir die publiek en dit is heeltemal gratis. Daar is baie parkeerplekke oral in die bos, maar parkeer by die Hazelhead-piekniekterrein in Mowthorpe Road. Raincliffe Woods is 'n gewilde plek vir Sondagwandelings en bergfietsry, en dit is 'n goeie plek om met jou opgeleide hond sonder 'n leiband te gaan stap. Moenie verbaas wees as jy perde op die roete teenkom nie; die bos is gewild onder plaaslike ruiters.
Die steiler dele van die roete kan glad, oneweredig en baie veeleisend wees. Maak dus seker jy dra die regte skoene en vat 'n bottel water saam. Daar is nêrens badkamers of eetplekke op die roete nie, maar as jy gelukkig is, sal jy in die somer die roomyskarretjie teenkom.
Vir meer inligting oor die woud en wandelpaaie, besoek DiscoverYorkshireCoast of die Raincliffe Woods Community Enterprise se webtuiste.